
Inflammatorikus és autoimmun folyamatok jelentősége az abdominális aorta aneurizmák patomechanizmusában

Célkitűzés: Kutatásunk célja az érfalban zajló gyulladásos és autoimmun folyamatok jelentőségének feltárása a betegség kialakulása szempontjából. Hosszútávú célkitűzésünk a kórfolyamat reverzibilis stádiumának meghatározása. Ennek klinikai jelentősége az immunszerológiai paraméterek alapján történő antiinflammatorikus kezelés alkalmazásának lehetősége a progresszió lassítása érdekében, valamint új műtéti indikáció felállítása.
Módszerek: A SE-VSZÉK Érsebészeti és Endovaszkuláris Tanszékén nyitott aorta aneurizma műtéten átesett betegek szövettani, radiológiai és immunszerológiai mintáit dolgoztuk fel, egy az erre a célra felépített Biobankból. Az adatbázis elemzése hagyományos statisztikai próbák elvégzésével és újszerű MIC Scores Heatmap-ek segítségével történt, melyek az egyes paraméterek közötti korreláció erősségét mutatják.
Eredmény: A vizsgálatba 93 beteg (19 nő, 74 férfi, átlagéletkor: 68,8±7 év) került bevonásra. 38 beteg szövettani mintájának elemzése során 19 esetben szignifikáns, 10 esetben szubklinikai gyulladás mutatkozott, mindössze 3 esetben nem volt kimutatható inflammáció. CRP és IL-6 között pozitív korreláció volt megfigyelhető (p<0,05). Az esetek 62,6%-ában (n=57) specifikus autoantitest pozitivitás, 31 esetben több antitest jelenléte volt detektálható. Leggyakrabban foszfolipid ellenes antitestek (anti-kardiolipin [CL], anti-beta-2-glycoprotein [Beta2GPI], Lupus anticoagulans [LA]) és antinukleáris antitestek (ANA) kerültek kimutatásra. A szeropozitivitás és a GDF-15 szintje között pozitív korreláció volt megfigyelhető (p<0,05). GDF-15 medián értéke férfiakban (133,5 pg/ml) szignifikánsan magasabb volt, mint nőkben (81,7 pg/ml). MIC Scores Heatmap elemzések alapján a vasa vasorum vasculitis (VVV) és az IL-6 között erős korreláció mutatkozott (0,26), melyet hagyományos statisztikai próbák is megerősítettek (p<0,05).
Következtetés: Az AAA-ban szenvedő betegek jelentős hányadában szövettanilag érfali gyulladás igazolható, melynek hátterében felmerül lokális gyulladásos és autoimmun folyamatok jelentősége.



